b'\n_START_ARTICLE_\nMalingangrebet p\xc3\xa5 Christiansborg\n_START_SECTION_\nRetsligt efterspil\n_START_PARAGRAPH_\nLars Grenaa og Rune Eltard-S\xc3\xb8rensen blev varet\xc3\xa6gtsf\xc3\xa6ngslet for i f\xc3\xb8rste omgang 27 dage, hvilket blev forl\xc3\xa6nget ad flere gange til i alt 70 dage til 27. maj 2003, hvor de to blev id\xc3\xb8mt hhv. 3 og 4 m\xc3\xa5neders f\xc3\xa6ngsel ved K\xc3\xb8benhavns Byret for vold mod tjenestem\xc3\xa6nd. Rune Eltard-S\xc3\xb8rensens straf blev l\xc3\xa6ngere, idet han tidligere var tiltalt for at kaste ketchup mod borgmester i Farum Peter Brixtofte p\xc3\xa5 valgaftenen ved kommunalvalget i 2001. Der blev ved strafudm\xc3\xa5lingen lagt s\xc3\xa6rlig v\xc3\xa6gt p\xc3\xa5, at gerningsm\xc3\xa6ndene havde angrebet repr\xc3\xa6sentanter for folkestyret i Folketinget. Desuden p\xc3\xa5lagdes de at erstatte ministrenes t\xc3\xb8j og betale sagens omkostninger p\xc3\xa5 i alt 52.000 kr. Anklagemyndigheden ankede dommen til \xc3\x98stre Landsret pga. dens principielle karakter, men anken blev afvist pga. overskridelse af ankefristen. 22. juli 2004 afgjorde K\xc3\xb8benhavns Byret desuden, at aktivisterne skulle betale 113.000 kr. i erstatning for et nyt t\xc3\xa6ppe til Folketinget, afrensning af v\xc3\xa6gge mv._NEWLINE_13. oktober 2003 gav H\xc3\xb8jesteret Lars Grenaa og Rune Eltard-S\xc3\xb8rensen medhold i, at de havde siddet varet\xc3\xa6gtsf\xc3\xa6ngslet for l\xc3\xa6nge. Fire af fem dommere mente ikke, at hensynet til retsh\xc3\xa5ndh\xc3\xa6velsen kr\xc3\xa6vede forl\xc3\xa6ngelse af varet\xc3\xa6gtsf\xc3\xa6ngslingen, da de allerede havde v\xc3\xa6ret f\xc3\xa6ngslet i 6 uger. De to d\xc3\xb8mte blev dog ikke tilkendt kompensation.'